Polisieman verongeluk ná verdagte hom glo aanval‘n Foto van die toneel. Foto: Verskaf Die Gautengse polisie is op die toneel van ŉ ongeluk waar ŉ polisiebeampte van Limpopo na bewering verongeluk het terwyl hy glo besig was om ŉ verdagte van Polokwane na Pretoria te vervoer. Maroela Media het by twee betroubare bronne op die toneel verneem ŉ polisiebeampte is in die ongeluk dood, wat omstreeks 12:00 op die N1-suid naby die Stormvoël-afrit gebeur het. Die Villieria-polisie en plaaslike owerhede is na die toneel ontbied. “Die beampte, ŉ adjudant-offisier, het bestuur, met die verdagte op die agterste sitplek van ŉ wit ongemerkte motor,” het een van die bronne aan Maroela Media gesê. Die verdagte het vermoedelik die beampte probeer aanval, waarna die beampte beheer oor die voertuig verloor het. Die voertuig het van die pad af geswenk en in ŉ betonsloot langs die snelweg beland. Die beampte is vermoedelik op slag dood en die verdagte is in ŉ kritieke toestand onder polisiebewaking na ŉ hospitaal geneem. Kapt. Tsekiso Mofokeng, woordvoerder van die polisie, het aan Maroela Media gesê inligting oor die voorval is nog skaars en die polisie is nog op die toneel om ondersoek in te stel. Hy het onderneem om amptelik kommentaar te lewer sodra meer inligting beskikbaar is. Hy kon nie dadelik bevestig of die oorledene wel ŉ polisiebeampte is nie.